****

**ELŐTERJESZTÉS**

**BALATONBERÉNY KÖZSÉG ÖNKORMÁNYZAT KÉPVISELŐ-TESTÜLETÉNEK**

**2024. szeptember 19-i**

**nyilvános ülésére**

**Tárgy:**

**Elvi döntés a kísérleti partszakasz egy részén fürdőhely kijelölési eljárás megindításáról**

**Előadó:**

Druskoczi Tünde

polgármester

Tisztelt Képviselő-testület!

A 2022-2024. önkormányzati ciklusterv tartalmazza a kísérleti partszakaszon szabadstrand kialakítására és üzemeltetésére vonatkozó célkitűzést. Ennek teljesülését szorgalmazza a Balatonberényi Fürdő és Szabadidő Egyesület. Az Egyesület elnöke a közelmúltban ismételten megkeresett a fürdőhely kijelölési eljárás megindítása érdekében.

A vonatkozó jogszabályi előírásokat áttekintve első lépésként az önkormányzatnak döntést kell hoznia az eljárás megindításáról, ezt követően a vízparti terület tulajdonosának kérelmére a kormányhivatal fürdőhely kijelölési eljárást folytat le a 78/2008. (IV. 3.) Korm. rendeletben foglaltak szerint.

Fürdőhelynél a várható legnagyobb vendégszámra vonatkozóan egy főre számítva 10 m2 pihenést szolgáló területet kell biztosítani. A kísérleti partszakaszon kijelölhető lehetséges fürdőhelyet – ahol a szükséges infrastruktúra már adott - a mellékletben csatolt térképrészlet mutatja.

A fürdőhely kijelölését megelőzően a kormányhivatal helyszíni szemlét tart a szakhatóságok, a fürdőhely fekvése szerint illetékes települési önkormányzat jegyzője és a fürdőhely kijelölését kérelmező részvételével.

A kormányhivatal a fürdővíz használatát akkor engedélyezi, illetve a fürdőhelyet akkor jelöli ki, ha a fürdővíz minősége legalább „tűrhető” és a fürdőhely az üzemeltetésre vonatkozó közegészségügyi előírásoknak megfelel.

A helyszíni szemle során ezért a szakhatóságnak vizsgálnia kell a fürdővíz és a hozzá tartozó terület alkalmasságát, meg kell állapítani a) a fürdővíz, illetve fürdőhely határait, valamint a megjelölésükre szolgáló eszközök számát és elhelyezésük módját, b) a minőségellenőrzés céljára szolgáló mintavételi pontot, c) a mély víz megjelölésére szolgáló eszközök számát, d) azt a vízállástartományt, amelynél a fürdőhely üzemeltethető.

A kijelölési eljárás lefolytatása 8.000 Ft költséggel jár.

Fentiek alapján javaslom, hogy a T. Képviselő-testület döntsön arról, hogy kíván-e szabadstrand céljára fürdőhelyet kijelöltetni a kísérleti partszakaszon, illetve megindítja-e a fürdőhely kijelölési eljárást.

**Döntési javaslat:**

**Balatonberény község Önkormányzat Képviselő-testületének ../2024.(IX.19.) határozata elvi döntésről a kísérleti partszakasz egy részén fürdőhely kijelölési eljárás megindításáról**

A/. Balatonberény Község Önkormányzatának Képviselő-testülete támogatja a fürdőhely kijelölési eljárás megindítását és felkéri a polgármestert a kérelem benyújtására.

Határidő: 30 nap

Felelős: Druskoczi Tünde polgármester

**/vagy**

B/. Balatonberény Község Önkormányzatának Képviselő-testülete nem támogatja a fürdőhely kijelölési eljárás megindítását

Balatonberény, 2024. szeptember 11.

Druskoczi Tünde sk.

polgármester